Maatalousyrittäjien ja yrittäjien eläkkeisiin uppoaa ensi vuonna yli miljardi euroa veronmaksajien rahaa, ilmenee Antti Rinteen (sd) hallituksen maanantaina julkistamasta budjettiehdotuksesta.

Valtion osuus maatalousyrittäjien eläkkeestä (Myel) nousee ensi vuonna 729,9 miljoonaan euroon. Lisäystä kuluvaan vuoteen tulee 14,5 miljoonaa euroa (+2 %).

Valtion osuus yrittäjien eläkkeistä (Yel) on ensi vuonna 328,7 miljoonaa euroa, mikä on 36 miljoonaa (+13 %) euroa enemmän kuin vuoden 2019 varsinaisessa talousarviossa.

Maatalousyrittäjien ja yrittäjien eläkkeistä aiheutuva kuorma veronmaksajille on kasvanut kovaa vauhtia viime vuosina. Esimerkiksi vuonna 2016 summat olivat valtion tilinpäätöksen mukaan maatalousyrittäjien osalta 645,7 miljoonaa ja yrittäjien osalta 138,0 miljoonaa euroa.

Maatalousyrittäjien eläke- ja sosiaalietuusjärjestelmä on erittäin vahvasti valtion eli veronmaksajien tukema.

Maatalousyrittäjien eläkelaitoksen Melan mukaan valtion rahoitusta on tarvittu koko Melan olemassaolon ajan maatalouden voimakkaan rakennemuutoksen vuoksi. Lopettaneita maanviljelijöitä on paljon suhteessa jatkaviin.

– Työiässä olevat yrittäjät eivät pystyisi ilman valtion mukanaoloa maksamaan eläkkeellä olevien maatalousyrittäjien eläkkeitä, Melan kotisivuilla todetaan.

Melan mukaan Myel-eläke oli elokuussa keskimäärin 541 euroa.